שביל האפלצ'ים

שביל האפלצ'ים (באנגלית: Appalachian Trail) הוא שביל מטיילים בצפון אמריקה. אורכו כ-3,500 ק"מ והוא נפרש לרוב אורכה של מזרח ארצות הברית מהר ספרינגר במדינת מיין בצפון ועד הר קטדין במדינת ג'ורג'יה שבדרום. ארגון שמורת שביל האפלצ'ים (ATC) טוען ששביל האפלצ'ים הוא שביל ההליכה הארוך ביותר בעולם, המיועד לטיול בלבד. הנקודה הגבוהה אליה אפשר להעפיל דרך השביל נמצאת בהר וושינגטון, שם מגיע השביל עד לגובה של כאלפיים מטרים. השביל מתוחזק על ידי 31 מועדוני שבילים ושותפויות מרובות ומנוהל על ידי שירות הפארקים הלאומיים של ארצות הברית (NPS), שירות היערות של ארצות הברית (USFS) וארגון שמורת שביל האפלצ'ים. רוב השביל עובר ביערות או באזורי פרא, אך חלקים מסוימים חוצים עיירות, כבישים וחוות. מדרום לצפון הוא עובר דרך ג'ורג'יה, קרוליינה הצפונית, טנסי, וירג'יניה, וירג'יניה המערבית, מרילנד, פנסילבניה, ניו ג'רזי, ניו יורק, קונטיקט, מסצ'וסטס, ורמונט, ניו המפשייר ומיין. שביל האפלצ'ים (AT) הוא גם אחד משבילי המטיילים הפופולרים בעולם, יותר משלושה מיליון איש מטיילים בקטעים שלו מדי שנה, אף על פי שתנאי הטבע בו אינם קלים. בחורף מתכסים חלק מההרים בשלג והנהרות קופאים, באביב מציקים היתושים והזבובים ואילו בקיץ חם שם מאוד ומסתובבים דובים בקרבת האדם. מאות אלפי אנשים מטיילים בו לאורך קטעים אחדים מדי שנה ויש בודדים המסיירים לכל אורכו במשך שנה תמימה. לאורך השביל הוקמו פונדקים ובקתות לינה כדי לארח את המבקרים הרבים. ארגון שמורת שביל האפלצ'ים מעריך שיש מעל 3,000 ניסיונות לחצות את כל השביל (מסע דרך) מדי שנה, כ-25% מהם מצליחים. ספרים, סרטים דוקומנטריים ואתרי אינטרנט רבים מוקדשים למסע הזה. חלקם מטיילים מקצה אחד לשני, ואז מסתובבים ומטיילים בכיוון השני, כמו "יו-יו". שביל האפלצ'ים הוא אחד משבילי הכתר המשולש , לצד שביל הרכס הפסיפי (PCT) היוצא מגבול ארצות הברית בקליפורניה עם מקסיקו ומסתיים בצפון בגבול ארצות הברית בוושינגטון וקנדה, ושביל קו פרשת המים (CDT) של היבשת המתחיל בגבול ארצות הברית – מקסיקו בניו מקסיקו ומסתיים בגבול ארצות הברית – קנדה שבמונטנה. משרדי הנהלת שביל האפלצ'ים ממוקמים בעיירה הרפרס פרי שבווירג'יניה המערבית. היסטוריה באוקטובר 1921 פרסם בנטון מק-קיי מאמר בשם "שביל אפלצ'ים: פרויקט בתכנון אזורי" בכתב העת של המכון האמריקאי לאדריכלים בו הציע לסמן שביל ארוך שיקשר בין חניוני הנופש השונים בהרי האפלצ'ים. המאמר הביא ל-16 שנים של מאמץ להקמת השביל באמצעות מתנדבים ממאות ארגונים וקהילות שעניינם היה הקמת שבילי מטיילים. במהלך 16 השנים הללו, הוכשרו וסומנו קטעי שביל רבים ובשנת 1937 הוכרז על השלמת השביל. בתקופת מלחמת העולם השנייה לא התקיימה אחזקה של הדרך, אך לאחריה היא חודשה, ובשנת 1951 הוכרזה השלמתו של השביל בפעם השנייה. ראו גם שביל ישראל סקוט ג'וריק – אולטרה מרתוניסט, שיאן שביל האפלצ'ים. קישורים חיצוניים אתר האינטרנט הרשמי של שביל האפלצ'ים (באנגלית) המאמר של בנטון מק-קיי משנת 1921 בו הציע את פרויקט שביל האפאלצ'ים. הערות שוליים